**Sonetul bucuriei**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În inimi însolzate cu tristețe

Defuncte simțăminte ruginesc,

Iar florile speranței se-ofilesc,

Restante la factura de tandrețe.

Strivite-ntre placid și nebunesc

Stau inimile gata să înghețe,

Când spunem c-aroganța e noblețe

Și rictusul c-ar fi un râs firesc.

E, Doamne, strepezită lumea mea,

Crescând doar bucurii fără petale,

Că trebuie, urgent, schimbat ceva.

Și, ca s-o smulgi tristeții abisale,

Părinte-al îndurării, Te-am ruga:

„Dă bucuria mântuirii Tale!”

Simion Felix Marțian